Kosso

Kosso (Hagenia abyssinica) on ruusukasvien (Rosaceae) heimoon, kossojen (Hagenia) sukuun kuuluva puulaji. Se voi kasvaa 5–25 metriä korkeaksi. Kosson kukat ovat punaiset, ja niitä pölyttävät mehiläiset.

Kosso kasvaa luonnossa 2000–3000 metrin korkeudella merenpinnasta bambumetsävyöhykkeen yläpuolella. Luonnonvaraisena kossoa tavataan itäisessä Afrikassa Keski-Afrikan tasavallan ja Etiopian sekä Sambian ja Tansanian väliin jäävällä alueella.

Kossoa hyödynnetään lääkekasvina, koristekasvina, puutavarana sekä maanparannuksessa. Lääkekasvina kossoa on käytetty perinteisessä afrikkalaisessa lääketieteessä, vaikka suurina annoksina kosso voi aiheuttaa myrkytyksen tai jopa kuoleman. Kosson eri osia ja niistä valmistettuja juomia tai ruokia on käytetty eri sairauksien hoitoon. Muun muassa kukista valmistettua teetä on käytetty heisimatojen torjuntaan, ja veteen liuotettua hienonnettua kaarnaa on käytetty ripulin ja mahakipujen hoitoon. Koristekasvina kossoa kasvatetaan tropiikissa. Kosson kaarnaa voidaan käyttää tekstiilien värjäämiseen kellertäväksi tai punaiseksi.

Lähteet 
 Tropical Plants Database, Ken Fern. tropical.theferns.info. 2020-07-28. <tropical.theferns.info/viewtropical.php?id=Hagenia+abyssinica>

Viitteet

Aiheesta muualla 
 Laji.fi: Kosso (Hagenia abyssinica)

Ruusukasvit
Lääkekasvit
Värikasvit
Puut